**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.12.2018, ora 08.00 – 14.12.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.12.2018, ora 7.00**

**RÂURI**

**Debitele au fost, în general, staţionare,** exceptând cursurile inferioare ale Crișului Negru și Crișului Alb, unde au fost în ușoară creștere, ca urmare a propagării.

Pe râurile din bazinele hidrografice: Vișeu, Iza, Tur, Someșul Mare și cursul superior al Prutului, debitele au fost în scădere.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Suceava, Moldova, Trotuș, cursul mijlociu și inferior al Siretului şi pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Lăpuș, Crasna, Crișul Alb, Bistra, Moravița, Caraş, Nera, Bârlad, Jijia și pe unele râuri din bazinul Mureșului (Comlod, Feernic, Secaș, Ampoi, Râul Mare, Râul Galben), bazinul mijlociu și inferior al Oltului și bazinele superioare ale Argeșului și Ialomiței.

Formațiunile de gheață (gheață la maluri, năboi, pod de gheață) existente pe râurile din estul, centrul țării și izolat în nord-vestul țării s-au menținut fără modificări importante.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staționare.**

Formațiunile de gheață se vor menține fără modificări importante.

Se va intensifica curgerea de năboi (zăpadă înghețată în albie) pe unele râuri din nord-estul și sud – vestul țării.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 13-14.12.2018 **a fost staţionar, având valoarea de 3200 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în creştere uşoară pe sectorul Gruia – Zimnicea, staţionare la Giurgiu și în scădere pe sectorul Olteniţa – Tulcea.

**Debitul la intrarea în ţară** (secţiunea Baziaş) **va fi** în uşoară creştere **(3250 m3/s).**

În aval de Porţile de Fier debitele vor fi în creştere pe sectorul Gruia – Olteniţa, staţionare la Călaraşi şi Tulcea și în scădere uşoară pe sectorul Cernavodă – Isaccea.

**2.** **Situaţia meteorologică în intervalul 13.12.2018, ora 08.00 –14.12.2018, ora 06.00**

**În ţară,** vremea a continuat să fie rece în zona montană și în general apropiată de regimul termic normal în restul teritoriului. În sud și sud-vest, cerul a fost variabil, dar s-au semnalat nebulozitate joasă și ceață, local în prima parte a zilei și pe arii mai restrânse în cursul nopții. În celelalte regiuni înnorările au fost persistente și temporar a nins slab în Maramureș, pe spații mici la munte și izolat în Crișana și Transilvania, iar în jumătatea de nord a Moldovei au predominat ninsorile. Vântul a suflat slab până la moderat, cu unele intensificări în nord-estul țării și pe crestele montane. Stratul de zăpadă s-a menținut la munte unde, la ora 20.00, măsura - în platformele stațiilor meteo - până la 82 cm în Munții Bucegi, la peste 2000 m altitudine și pe areale restrânse în Crișana, Transilvania, Muntenia și Moldova, sub 10 cm. Temperaturile maxime s-au situat între -2 grade la Ocna Șugatag și Joseni și 8 grade la Calafat și Focșani, iar la ora 06.00 temperatura aerului avea valori cuprinse între -14 grade la Petroșani și 2 grade la Moldova Nouă.

**Observaţie:** *de ieri, de la ora 6.00, au fost în vigoare 14 atenționări cod galben de fenomene meteorologice periculoase imediate emise după cum urmează: 6 de SRPV Timișoara, 4 de CNPM pentru Muntenia și câte 2 de SRPV Bacău și SRPV Craiova.*

**La Bucureşti,** valorile termice s-au situat ușor sub mediile multianuale specifice perioadei. Cerul a fost variabil, cu nebulozitate joasă în prima parte a zilei, iar dimineața și la începutul nopții s-a semnalat ceață, mai ales în zona periferică a orașului. Vântul a suflat în general slab. Temperatura maximă a fost de 1 grade la Filaret și Băneasa și de 2 grade la Afumați, iar la ora 06.00 se înregistrau -8 grade la stația meteo Băneasa, -5 grade la Afumați și -4 grade la Filaret.

**3. Prognoza meteorologică în intervalul 14.12.2018, ora 08.00 –15.12.2018, ora 08.00**

**În ţară,** valorile termice vor fi în continuare în general apropiate de mediile multianuale. Cerul se va înnora treptat dinspre sud-vestul țării, iar până spre seară va începe să ningă în Oltenia și local în Banat și Muntenia. Izolat, fulguieli, vor mai fi posibile în nord-est și la munte.  **Noaptea, cerul va fi noros și se vor semnala precipitații, în general moderate cantitativ, pe arii extinse în jumătatea sud-vestică a țării  și local în rest. Va ninge și se va depune strat de zăpadă, mai consistent în Carpații Meridionali, sudul Crișanei, Banat și local în Oltenia și Muntenia. Cu o probabilitate mai ridicată în regiunile sudice, spre dimineață ninsorile se vor transforma pe suprafețe mici în lapoviță și ploaie și se va produce polei.** **Vântul** va sufla slab și moderat, **cu intensificări în a doua parte a intervalului în sud-vestul și sudul teritoriului, precum și în zona de munte, cu viteze ce vor depăși la rafală 65...70 km/h în sudul Banatului și în zona montană aferentă precum și pe crestele Carpaților Meridionali.** Temperaturile maxime se vor încadra între -1 și 6 grade, iar cele minime vor fi cuprinse între -7 și 2 grade, mai ridicate pe litoral. În zonele joase de relief, se va semnala ceață.

**La Bucureşti,** cerul se va înnora treptat, iar **din orele serii va începe să ningă, moderat cantitativ în cursul nopții, când se va depune strat de zăpadă. Spre dimineață, va crește probabilitatea ca ninsoarea să se transforme în lapoviță sau chiar ploaie și să se formeze polei.** **Vântul se va intensifica în a doua parte a intervalului, cu rafalele ce vor atinge în jur de 40 km/h.** Temperatura maximă se va situa în jurul valorii de 2 grade, iar cea minimă va fi de -2...-1 grad.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 13 decembrie 2018 ora 20.00 – 15 decembrie 2018 ora 20.00.**

**STAREA STRATULUI DE ZĂPADĂ la data de 13.12.2018, ora 14.00:**

În ultimele două zile vremea a fost în general închisă și a continuat să ningă în întreaga zonă montană. Vântul a prezentat intensificări din sector nord-vestic, viscolind zăpada, astfel încât s-au format plăci de vânt și zăpada s-a depus în zonele adăpostite, formând depozite mai însemnate. La ora 14 stratul de zăpadă măsura: 82 cm la Vf. Omu, 74 cm la Bâlea-Lac, 15 cm la Predeal, 8 cm la Fundata și 7 cm la Sinaia.

**EVOLUŢIA VREMII ÎN INTERVALUL: 13.12.2018 ora 20 – 14.12.2018 ora 20:**

Vremea va fi geroasă noaptea, iar ziua apropiată de normalul termic al perioadei. Cerul va fi variabil, temporar noros. Trecător va mai fulgui, iar spre sfârșitul intervalului va începe să ningă. Vântul va sufla slab şi moderat, cu intensificări izolate. Vor fi condiții de ceaţă, asociată şi cu depunere de chiciură.

**Peste 1800 m:** temperaturi minime: -17 la -13 gr.C; temperaturi maxime mâine: -9 la -6 gr.C

**Sub 1800 m:** temperaturi minime: -13 la -10 gr.C; temperaturi maxime mâine: -6 la -3 gr.C

**14.12.2018 ora 20.00 – 15.12.2018 ora 20.00:**

Cerul se va acoperi și vremea va deveni închisă. În întreaga zonă montană se vor semnala ninsori moderate cantitativ și se va depune un strat nou de zăpadă, care poate atinge 20-25 cm în zonele înalte. Vântul va sufla moderat, cu intensificări de 70-90 km/h pe creste, viscolind sau spulberând zăpada. Temporar se va semnala ceaţă, asociată şi cu depunere de chiciură pe creste.

**Peste 1800 m:** temperaturi minime: -12 la -9 gr.C; temperaturi maxime mâine: -6 la -3 gr.C

**Sub 1800 m:** temperaturi minime: -9 la -6 gr.C; temperaturi maxime mâine: -3 la -1 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini mai mari de 1800 m: RISC ÎNSEMNAT (3)**

Stratul de zăpadă este puțin stabilizat. În partea superioară regăsim un strat important de zăpadă proaspătă sau recentă, pulver, depus în zilele precedente, de grosime variabilă, ce poate atinge pe alocuri 30-50 cm, strat cu rezistenţă scăzută şi coeziune slabă între cristale și cu straturile mai vechi. Pe văi şi în zonele adăpostite sunt depozite de zăpadă mai importante, iar pe versanți plăci de vânt cu rezistență scăzută. Pe pantele mai înclinate, chiar şi în condiţii de slabe supraîncărcări se pot declanşa avalanşe de dimensiuni medii.

**La altitudini mai mici de 1800 m: RISC REDUS (1)**

Stratul de zăpadă are dimensiuni mici, iar riscul declanşării avalanşelor este redus, putând apărea în condiţii de supraîncărcări pe pantele foarte înclinate, în zonele mai înalte, spre 1800 m, unde sunt depozite mai mari de zăpadă.

**Notă: Riscul de avalanșă va crește odată cu ninsorile de sâmbătă**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC REDUS - risc redus (1)** - cod verde ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 12.12.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**GNM CJ Dâmboviţa** informează telefonic despre **avarierea unei conducte de transport gaze naturale de către un TIR, la data de 13.12.2018, în localitatea Titu, jud. Dâmboviţa**. ISU Dâmboviţa a evacuat populaţia din zona de risc, circa 55 de persoane, iar Distrigaz a intervenit pentru remediere. Nu au fost victime.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 12.12.2018 - 13.12.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE